BRATISLAVA. Daňové subjekty, ktoré budú chcieť prepravovať tabakové výrobky v režime pozastavenia dane, budú povinné komunikovať so správcom dane elektronicky, a to prostredníctvom elektronického systému kontroly prepravy tovaru. Vyplýva to z novely zákona o spotrebnej dani z tabakových výrobkov, ktorý momentálne čaká na svoje schválenie v parlamente. Sadzby dane, ktoré sa v predchádzajúcich rokoch pravidelne zvyšovali, sa zatiaľ meniť nemajú.
Novela predložená do Národnej rady (NR) SR implementuje do slovenského právneho poriadku novú európsku smernicu z minulého roka o všeobecnom systéme spotrebných daní, ktorej zámerom je zavedenie spomínaného elektronického systému kontroly prepravy tovarov podliehajúcich spotrebnej dani. Výsledkom tohto kroku má byť zníženie administratívnej záťaže daňových subjektov a správcov dane a minimalizovanie daňových únikov pri preprave tovarov podliehajúcich spotrebnej dani v režime pozastavenia dane medzi jednotlivými členskými štátmi Európskej únie (EÚ).
Elektronické dokumenty vyhotovené prostredníctvom elektronického systému kontroly prepravy tovaru budú daňové subjekty podľa navrhovanej novely povinné podpísať zaručeným elektronickým podpisom, ak sa so správcom spotrebnej dane nedohodnú inak. Zabezpečenie certifikovaného prístupu k elektronickému systému, pripustil rezort financií, môže pritom pre niektoré daňové subjekty predstavovať jednorazové náklady súvisiace s pripojením na internet, zakúpením výpočtovej techniky či získaním zaručeného elektronického podpisu.
Ďalšie dodatočné náklady predpokladá MF už len v súvislosti s prípadnými poplatkami za internetové pripojenie a poplatkom na obnovenie certifikátu zaručeného elektronického podpisu. Prístup k samotnému elektronickému systému kontroly prepravy nebude obmedzovaný podľa počtu vstupov a jeho využívanie má byť bezplatné.